Ĩ na tä kua tä,
6 tökö mumi kui tökö mumi hasua kutalo nö,
maa makö ösöa apöpoli,
ĩ makö pata hamö Jesus anö Pedro a,
Tiago a,
Tiago a hai ĩ poose João a,
ĩ na kilii töpö kai hemoa asapasolöma.
Töpö kai hemoa asapalolö nö,
Jesus a aipöa apöpaso lasoma.
Pili motokö sii wakala kui na,
ĩ na pili a moikömö wakala kupaso lasoma.
Sii hili wi ĩ tä ausi kui na,
ĩ na kama hai ĩ haloi ösö ausi kupasoma.
Ĩ ha polakapi töpö tapamonaso lasoma.
Moisés a pata,
Elias a pata,
ĩ na kilii,
sutu upa ĩ töpö nomasoma maaki,
ĩ hamö töpö tapamonaso lasoma.
Ĩ töpö tapamonaso laso noai,
Jesus a na ĩ töpö hapalotima.
Töpö hapaloti tä,
Pedro aiki,
‑Jesus a pata!
Hisa ha makö huu pole,
ĩ tä topa apa kuleö!
Au sai sa pakita thaki,
Moisés a hai ĩ sa sai pakita thaki,
Elias a hai ĩ sa sai pakita thaa naiki,
ĩ na sai kökö pakita kui sa kö sai thakö?
“Awai.
Kökö sai thakö” wa kuu ha,
ĩ sa kö sai thaki kitäö!
‑ ĩ na Pedro a kuuma.
Ĩ na Pedro a kuu soala tä,
töpö öpale,
ĩ ha ilasi tä pata wakala apii tä pata kea totia soatakö solöma.
Ilasi tä pata kekö noai,
ĩ tä mötali ha ta hapalo nö,
‑Mi a öpale,
ipa ulu sa pi ipa wi ĩ a.
Ĩ a na sa pi mönaha apa.
Ĩ ipa ulu a hiniheö!
‑ ĩ na ta pata kuuma.
Ĩ na ta pata kuu ha,
Pedro a,
Tiago a,
João a,
ĩ na töpö kui töpönö ĩ ta hininö nö,
töpö kilia apölo nö,
töpö kea soatalo nö,
masita tä uli ha töpö paa mãi popaköma.
Töpö kili ipa pola nö,
töpö paa pa Jesus a ekuiki nö,
töpö höpöa nö,
‑Pö öpa kopaloö!
Pö kilipalo tihöö!
‑ ĩ na a kuuma.
Ĩ na a kuu ha,
töpö paa noai,
ĩ töpö mamo huu nonoa kotasoma maaki,
Moisés a pata,
Elias a pata,
ĩ na kilii töpö tapa kota maama.
Samii Jesus a öpa tapa sisama.
Ĩ na tä kua tä,
töpö timö koonö tä,
Jesus aiki,
‑Sa aipöpasopi,
ĩ ma tä tapapi,
ĩ ta wäsä maikiö!
Sanöma sa kupaso noai ĩ sa nomaso kitä maaki,
sa temöa konaso kitä.
Sa temö kõo paio mi tä,
ma tä tapapi,
ai töpö na ĩ ta wäsä tihöö!
‑ ĩ na Jesus anö töpö noa thama.
Ĩ na Jesus anö töpö noa thaö ha,
Jesus a kai a hua sinomo wi ĩ töpö aiki,
‑Moisés a kai wäsä sinomo wi ĩ töpö aiki,
“Teusö anö a simöpa piale,
ĩ a kaikanamo paio mai ha,
Elias a pata waloa somakö solö kitäö!”
ĩ na töpö kuu kule.
Wi na töpö pi kuu salo,
ĩ na töpö kuu kule?
‑ ĩ na töpö kuuma.
Ĩ na töpö kuu ha,
‑Awai.
Elias a pata waloa somakö solö kitä.
A pata waloa somakiso nö,
tä pewö totimani kitäö!
‑ ĩ na Jesus a kuuma.
Ĩ na a kuu nö,
‑“Elias a pata waloa waikikömaö!”
kamakö na ĩ na sa kuu kule.
A waloa waikiköma maaki,
ai töpönö a tai mio opama.
Ĩ töpönö ĩ a na wanisala tä thaa pi topa apa noai,
ĩ wanisala tä thamae.
Ĩ a na wanisala tä thaa kua noai na,
ĩ na sanöma sa kupaso noai,
ĩ na ĩ töpönö ĩ na ĩ sa peama thama hö̃töo kitäö!
‑ ĩ na Jesus a kuuma.
Ĩ na a kuu ha,
Jesus a kai a hua sinomo noai ĩ töpö aiki,
‑Ã ãi.
Jesus anö João Pasisöta a kateha totia kule ta o.
Elias a pata kua kua noai na,
ĩ na João Pasisöta a kua hö̃töoma‑ ĩ na töpö pi kuuma.